माधुरी से मिले शाह, भाजपा सरकार की उपलब्धियां बताईं
मुंबई , छह जून (भाषा) भाजपा अध्यक्ष अमित शाह अपनी पार्टी के संपर्क से समर्थन अभियान के तहत आज यहां फिल्म अभिनेत्री माधुरी दीक्षित से मिले और उन्हें नरेंद्र मोदी सरकार की उपलब्धियों बताईं।
शाह भगवा दल के संपर्क से समर्थन (कांटेक्ट फोर सपोर्ट) अभियान के तहत उपनगरीय मुंबई में स्थित माधुरी के घर पर उनसे मिले। भाजपा अध्यक्ष के साथ महाराष्ट्र के मुख्यमंत्री देवेंद्र फडणवीस और दूसरे भाजपा नेता भी मौजूद थे।
2019 के लोकसभा चुनाव से पहले भाजपा ने यह अभियान शुरू किया है।
करीब 40 मिनट चली बैठक में शाह ने अभिनेत्री को पिछले चार सालों में भाजपा नेतृत्व वाली केंद्र सरकार की उपलब्धियां गिनाने वाली एक पुस्तिका भेंट की।
बैठक में माधुरी के पति श्रीराम नेने भी मौजूद थे। नेने एक सर्जन हैं।
शाह ने ट्विटर पर लिखा , संपर्क से समर्थन पहल के तहत मुंबई में बॉलीवुड की मशहूर अभिनेत्री माधुरी दीक्षित से उनके घर पर मिलना सुखद था। हमने प्रधानमंत्री नरेंद्र मोदी के नेतृत्व वाली सरकार की सफलताओं एवं क्रांतिकारी पहलों पर चर्चा की।
हालांक उन्होंने जुहू में माधुरी के घर के बाहर जमा हुए संवाददाताओं से बात नहीं की।
इससे पहले शहर पहुंचने के बाद शाह फडणवीस , भाजपा की महाराष्ट्र इकाई के अध्यक्ष रावसाहेब दान्वे , शिक्षा मंत्री विनोद तावडे एवं भाजपा के महासचिव (संगठन) विजय पुराणिक से उपनगरीय बांद्रा के रंगशारदा सभागार में मिले।
भाजपा अध्यक्ष संपर्क से समर्थन अभियान के तहत आज सुर साम्राज्ञी लता मंगेशकर और मशहूर उद्योगपति रतन टाटा से भी उनके घरों पर मिलेंगे।
इससे पहले वह पूर्व सेना प्रमुख दलबीर सिंह सुहाग , लोकसभा के पूर्व महासचिव सुभाष कश्यप , पूर्व क्रिकेटर कपिल देव , पूर्व प्रधान न्यायाधीश आर सी लाहोटी और योग गुरू रामदेव से भी मिले थे।
इसी बीच आज शिवसेना के मुखपत्र सामना में छपे एक संपादकीय में भाजपा के इस अभियान पर करारा हमला किया गया।
More in this category: « अच्छा है कि प्रधानमंत्री के सवाल-जवाब पहले से तय होते हैं, वरना शर्मिंदगी होती: राहुल गांधी राहुल पर भाजपा का कटाक्ष,'आलू से सोना निकालना नहीं है किसानों की कर्ज माफी' »